Um 300 manns mættu í hið árlega nýárssund sjóssunds - og sjóbaðsfélags Reykjavíkur í Nauthólsvík í dag . Sífellt fleiri velja að byrja nýtt ár á svellköldu sjósundi . „ Við bjuggumst ekki við svona mörgum útaf veðrinu , það var svona frekar blautt og ekki alveg eins stillt og gott og það hefur verið , en það mættu um 300 manns . Það var svaka stemning , þetta er algjörlega búið að festa sig í sessi , “ segir Ragnheiður Valgarðsdóttir , sjósundskona . „ Sjórinn var um tvær gráður svo fólk náði að núllstilla sig fyrir nýtt ár . Hann var alveg svellkaldur , það var ótrúlegt hvað það voru margir . Við vorum að sjá fullt af nýjum andlitum að koma í sjóinn og ferðamenn líka þannig að þetta er farið að fréttast út . “ Sundgarparnir halda á sér hita innandyra áður en sundið í ísköldum sjónum hefst.mbl.is / Árni Sæberg Sú hefð hefur skapast að fólk mætir í búningum í sjósundið og jafnvel þó að hlý föt geri lítið gagn í ísköldum sjónum , segir Ragnheiður búningana vera mikilvægan hluta af sundinu . Sjóssunds og sjóbaðsfélag Reykjavíkur á 10 ára afmæli í dag , en það var stofnað 1. janúar 2010 . „ Þá var þetta bara pínulítill hópur sem mætti saman í sjósund . Sjósundið hefur vaxið alveg ótrúlega mikið á þessum tíu árum . Við ætlum að halda upp á afmælið seinna í janúar , en þetta var líka frábær leið til að fagna 10 ára afmælinu og þessari sprengingu sem hefur orðið , “ segir Ragnheiður .